હાલમાં વૉટ્સએપ સહિતના સોશિયલ મિડીયા પર ગુજરાત પોલીસ ભરતી - 2017ના મથાળા હેઠળ એક ફોટો ફરી રહ્યો છે જેમાં કુલ 17,532 જગ્યાઓ દર્શાવીને જાહેરાત કરવામાં આવી છે. આ ઇમેજ જોતા સ્પષ્ટ ખ્યાલ આવી જાય કે આ ઇમેજ કોઇ ફોર્મ ભરી આપનાર સાયબર કાફે અથવા તેવી કોઇ વ્યક્તિની ઓફિસના નોટીસ બોર્ડનો ફોટો છે. સ્વાભાવિક રીતે જ બેરોજગાર યુવાનો તેમજ સ્પર્ધાત્મક પરીક્ષાઓની તૈયારીઓ માટે પોતાનો દિવસ રાત એક કરતા તમામ વિદ્યાર્થીઓ કમ ઉમેદવારો આ ઇમેજ તરફ આકર્ષાવાના જ અને આ વાત કોચીંગ સેન્ટરના નામે પોતાનો ધિકતો 'ધંધો' ચલાવનારા લોકો ખુબ સારી રીતે જાણે છે. તેથી તેઓ યુવાનોને આકર્ષવા માટે નવા નવા નુસખાઓ અપનાવવાના જ.